PIIBEL ARMSAKS
Keegi ei nuta Piiblis nii palju kui Jeremija. Võin öelda,
et Jeremija pisarad on ka Issanda pisarad. Issand nutab prohvetiga,
Ta määrab oma rahvale karistuseks suured kannatused.
Tänase õpetuse teemaks on "Murtud astja."
Isa, pühitse meid tões, Sinu Sõna on tõde. Aamen.
Miks Jeremija nutab? Ta on kirjutanud oma raamatus palju nututeemasid
ja nutulaule. Teised prohvetid kirjutasid üles sõnumid, mille nad
said Issandalt. Jeremija aga oli ainus, kes kirjutas üles ka selle,
mida ta tundis sõnumi jutlustamisel kõva kuulmisega rahvale.
Üks Jeremija nutu põhjus oli üksindus. Nimelt saab see noor
mees ühel päeval Issandalt valju keelu: ta ei tohi kunagi abielluda.
See keeld on kogu Vana Testamendi aja jooksul unikaalne: kõik teised
abiellusid. Issand ütles nõuandena, et tal tuleb väga paha aeg ja on hea,
kui tal pole lapsi. Jeremija poissmehepõli on mõeldud hävingu kuulutamiseks.
Samal ajal keelab Issand tal ka matustel ja pulmadel osalemise.
Ja kuna ta neis ei saanud osaleda, siis kaotas ta ka tuttavad.
Selle korralduse eesmärgiks oli ilmutada, et tuleb häving.
Tuleb nii raske aeg, et ei jõuta korraldada matuseid ja pulmi.
Teine Jeremija nutu põhjus oli jumalatute inimeste edu.
Selle üle on Issanda pühad nutnud Piiblis. Seetõttu on imelik,
et meieaegses teoloogias väidetakse, et usklikud on edukad.
Jeremija nuttis jumalatute edu üle. Kolmas nututeema on looduse hävimine.
Seal on päris ehmatavaid pilte sellest, mis loodusele juhtub.
Loen teile 4. peatükist, kuulake hoolikalt.
"Ma vaatasin maad, ja ennäe, see oli tühi ja paljas; ma vaatasin taeva
poole, aga seal ei olnud valgust. Ma vaatasin mägesid, ja ennäe,
need vabisesid ja kõik künkad kõikusid. Ma vaatasin, ja ennäe,
ei olnud ühtegi inimest ja kõik taeva linnud olid põgenenud."
Mis ajast Jeremija siin räägib? Ta räägib ajast, mil Nebukadnetsar
tuleb sõjaväega ja hävitab Lähis-Ida looduse. Aga ta räägib
ka lõpuaegadest. Sellest ajast, kus me praegu elame. Ta nagu maalib
pildi maast peale pommi langemist. Ei ole ime, et ta nutab. Kas ka sina
oled kunagi nutnud looduse hävimise pärast? Sellepärast, et Soome
kaotab oma ilusad metsad ja järved? Sellepärast, et põuda on tihedamini
ja puud surevad. Pean ütlema, et mina olen nutnud sellepärast.
Siis vaatab Jeremija ringi: lapsed jooksevad tänaval. Ta teab, et
need lapsed jõuavad aastate pärast kohutava sõja ja näljahäda keskele.
Tal hakkab nii paha, et ta lausa neab oma sündimise päeva.
Seda on nii mõnigi Jumala püha teinud.
"Häda mulle, ema, et sa sünnitasid minu, riiaka ja tülika mehe kogu
maale! Ei ole ma võlausaldaja ega võlgnik, ometi sajatavad mind kõik."
Kas usk teeb inimese õnnelikuks? Tihti teeb usk ja Jumalalt antud
ülesanne õnnetuks, tagakiusatuks. Vähemalt mõneks ajaks, kui mitte
arvestada igavest rõõmu. Jumala Sõna aga oli Jeremija suurim rõõm.
Mõnikord esitas ta sümboleid, millega ta illustreeris oma sõnumit.
Näiteks läks ta potissepa töökotta ja jutlustas seal, et Issandal on
plaan iga rahva jaoks, nii nagu potissepal astja jaoks.
See võib olla nii hea kui halb eesmärk. Jeremija kuulutas, et nüüd
on Issandal oma rahva jaoks kavandatud õnnetus, kuna Issanda
rahvas on oma Jumala hüljanud. Ma mõtlen, et nii võib Soomega juhtuda.
Miks peaks olema Issandal meie jaoks hea plaan, kui me oleme
hüljanud Tema Sõna? Kui Jumala Sõna pilgatakse nii meedias kui ka
isegi mõnes kirikus! Piiblist on tehtud tavaline muinasjutt.
Järgmiseks ostab Jeremija valmis savikruusi ja läheb rahva vanematega
Ben-Hinnomi orgu. Selles orus olid ohvrikünkad Baalile. Seda nimetati
Põletuspaigaks, kuna seal põletati sadu aastaid lapsi ammonlaste
jumala auks. Kuidas võib lapsevanem ohverdada oma lapse?
Mõelgem sellele, et siis õpetati: kui ohverdad ühe, pääsevad teised.
Kui tuleb katastroof ja kedagi ei ohverdata, siis te kõik surete.
Inimesi saab manipuleerida mistahes julmusi tegema. Seda on nähtud ka
Euroopas. Pole möödunud veel sadat aastatki. Ei ole mõtet loota oma
südametunnistuse peale, vaid Jumala Sõna peale.
Jeremija võtab savikruusi, viskab selle maha ja kuulutab Issanda
kohut sellele rahvale, kes on ohverdanud oma lapsed.
Paljud särasilmsed poisid pidid esmalt käima läbi tule.
Seejärel nad ohverdati Baali altaril.Siin mainitakse nende
jumalate nimesid: ammonlaste Milkom ja Baal. Issanda rahvale tuleb
karistus: inimestele tuleb nii halb aeg, et pole aega surnuid matta.
Kogu Jeruusalemmast saab üks suur põletuspaik ja Ben-Hinnomi oru
nimeks saab Tapaorg. Ja kõige hullem asi, mida Jeremija ennustab,
on see, et piiramise aeg on nii kohutav, et inimesed hakkavad sööma
oma poegade ja tütarde liha. Nii kohutavat ennustust on raske kuulata.
Siinkohal võib haridusametnik küsida: mis imelik raamat see Piibel on?
Kui Juudas ohverdati 100 last aastas Milkomile, siis mitu last
ohverdatakse siin Soomes? Meil sünnib 60 000 last ja abordi tõttu
sureb 10 000 last. Iga seitsmes! Ja kui kokku lugeda, kui paljudel
soomlastel on keelatud sündida, siis neid on pool miljonit! Pool miljonit
noort inimest, kes oleksid täitnud lasteaiad ja koolid ning hoidnud
ära lõhe põlvkondades. Neil ei lubatud sündida. Kas te arvate,
et Jumal vaatab rahva mõrvamist parema pilguga, kui Ta vaatas
Ben-Hinnomi orus toimuvat?
Jeremija võttis savikruusi ja seda purustades ta kuulutas,
et Jeruusalemmast saab üks suur matmispaik. Aga sellesse samasse
linna püstitati kord rist, muidu oleks olukord lootusetu.
Tahan teile lugeda ühe koha oma raamatust "Nuttev vaskmüür".
"Ja siiski, kohtuotsuse saanud linna müüri taha püstitati kord rist.
Jumala kogu ülekeev viha langes Tema oma Poja peale. Sellel hetkel
oli Jeesus astunud iga lapsena hüljatud, ohverdatud, ärakasutatud
inimese kohale. Just sellepärast pidi Päästja ihu katki löödama
nagu kõlbmatu savikruusi. Selletõttu on arm saadaval igale lapse
mõrvarile, pedofiilile, insesti läbiviijale, abordi tegijale, kes
tahab meelt parandada ja kes haarab kinni Jeesuse surmast ja palub
Temalt patud andeks. Arm ei ole odav, vaid kallihinnaline.
Isegi nii kallis, et selle hinnaks kõlbab vaid Jumala enese Poja veri.
Lootus, mis on nii Jumala rahvale kui ka meile täna."
Kuidas koheldi Jeremijat, kui ta hakkas sedasi jutlustama?
Ta läks Ben-Hinnomi orust templisse ja seal lõi teda prohvet Pashur.
See oli esimene kord, kui Jeremija sai keretäie, ta pandi ka jalapakku.
Jalapakul oli kaelaahel, mille külge seoti käed ja jalad. Seal sai olla
vaid kummargil asendis. Jeremija oli seal ööpäeva. Ei saanud vett
juua ega käia tualetis. Jalapakuga on sama lugu, nagu meil täna
meedia poolt laimatavaga -inimene saab naerualuseks, mainet pole.
Jalapakus olijate peale inimesed lausa sülitasid.
Seal luuletas Jeremija kõige škoeerivama nutulaulu. Ta meenutas
neid 20 aastat, mil ta oli tegutsenud Jumala prohvetina. Kui rasked olid
need aastad ja paremat polnud ees. Peatükis 20 salmid 7,8 ja 11:
"Sa valmistasid mulle pettumuse, Issand, ja ma olen pettunud; sa oled
oled minust tugevam ja võitsid. Ma olen iga päev olnud naeruks,
kõik pilkavad mind. Sest iga kord, kui ma räägin, pean ma kisendama.
Ma hüüan: "Vägivald ja rüüstamine!" Sest Issanda sõna on saanud mulle
igapäevaseks teotuseks ja pilkeks." Ja siis tõuseb usk:
"Aga Issand on minuga otsekui võimas kangelane; seepärast komistavad mu
jälitajad ega suuda midagi."
"Võimas kangelane". Issand ei olnud jätnud prohvetit ka siis,
kui ta istus jalapakus.
Hommikul tuleb Pashur ja vabastab Jeremija jalapakust, arvates,
et teda ootab seal alandlik mees, kes ei jutlusta enam ühtki sõna.
Aga ei! Jeremija lajatab talle:"Ja sina, Pashur, ja kõik, kes elavad
su kojas, lähete vangi ja sind viiakse Paabelisse: seal sa sured."
Siin mainib Jeremija Paabelit esimest korda. Siiani rääkis ta
põhjast tulevast vaenlasest.
Jätkame õpetust järgmisel korral, nüüd veel palvetame.
Nüüd, Püha Vaim, võta meid õppeteel käekõrvale. Valgusta meile Sõna,
kirgasta Jeesust kõigile! Aamen.
Õpi Jeremija raamatut! Mailis Janatuise raamatut "Nuttev vaskmüür"
saab tellida www.uusitie.com
Mailis Janatuise raamatut "Uskollinen kuolema" saab tellida
veebiaadressil www.ilosanomapiiri.fi
Saate "Piibel armsaks" Jeremija soomekeelset DVD-sarja
saab tellida aadressil www.tv7.fi
Mailis Janatuinen õpetab Jeremijat Piiblikoolis. Info www.sro.fi.
Tõlge: Merle Sibola